Diari Oficial de la Generalitat Valenciana


Sumari del DOGV 3137, del 05-12-1997 (1997/11236)

RESOLUCIÓ de 22 d'octubre de 1997, del conseller d'Obres Públiques, Urbanisme i Transports, per la qual s'aprova definitivament la modificació núm. 5 de les Normes Subsidiàries de Planejament Municipal d'Atzeneta d'Albaida.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3137

Data del DOGV
:   05-12-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/11697


Data del document
:   22-10-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

3991 RESOLUCIÓ de 22 d'octubre de 1997, del conseller d'Obres Públiques, Urbanisme i Transports, per la qual s'aprova definitivament la modificació núm. 5 de les Normes Subsidiàries de Planejament Municipal d'Atzeneta d'Albaida. [97/Q11733]
  
Vist l'expedient relatiu al projecte de modificació número 5 de les Normes Subsidiàries de Planejament Municipal d'Atzeneta d'Albaida (València), i del qual resulten els següents:
  
Antecedents de fet
  
Primer
  
El projecte es va sotmetre a informació pública, per mitjà d'Acord del Ple municipal en la sessió de 30 d'abril de 1996, i després del pertinent període d'informació pública, en el qual no es va presentar cap al·legació, el mateix òrgan el va aprovar provisionalment el 24 d'octubre de 1996.
  
Segon
  
El projecte consta de memòria justificativa i plans d'informació i d'ordenació.
  
Tercer
  
Amb data 25 de juny i 27 de novembre de 1996, es van sol·licitar uns informes a la Direcció General de Règim Econòmic i a la Unitat de Patrimoni de la Conselleria de Cultura, Educació i Ciència, sense que fins avui s'hagen rebut, cosa que no interromp la tramitació de l'expedient, que s'entén en sentit favorable.
  
Quart
  
La Comissió Territorial d'Urbanisme de València, reunida en la sessió del dia 30 de gener de 1997, va informar favorablement l'aprovació definitiva d'aquest expedient.
  
Cinqué
  
El 3 de març de 1997, aquesta Conselleria d'Obres Públiques, Urbanisme i Transports va informar favorablement la modificació de referència, quant a les zones verdes o els espais lliures afectats.
  
Sisé
  
El Consell Jurídic Consultiu de la Comunitat Valenciana va emetre dictamen el 18 de setembre de 1997.
  
Fonaments de dret
  
Primer
  
Quant al procediment, en aquest cas, s'han observat les prescripcions legalment establides per a les modificacions de Pla General d'aquesta índole, que estan constituïdes pels articles 38 i concordants per remissió del 55 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU). Així mateix, s'han demanat els diferents informes preceptius.
  
Segon
  
Quant al fons de l'assumpte, la modificació plantejada té per objecte dues alteracions puntuals en les vigents Normes Subsidiàries de Planejament Municipal d'Atzeneta d'Albaida, de 26 d'abril de 1986:
  
a) Incloure dins de l'ordenació l'actual edifici de l'ajuntament, situat al carrer del Bot, en la zona de qualificació urbanística nucli urbà tradicional protegit.
  
b) Modificar la qualificació urbanística dels terrenys situats al sud-oest de la població, junt amb el sòl urbà d'ús escolar, per a possibilitar la implantació del poliesportiu municipal, així com variar el traçat d'uns dels carrers en el sòl urbà de tolerància industrial.
  
Els punts de aquesta modificació es justifiquen de la manera següent:
  
Punt A
  
El planejament vigent qualifica els terrenys actualment ocupats per l'ajuntament i l'habitatge confrontant com a vial, que estableix així una connexió entre el nucli antic i la zona d'eixamplament situada a l'oest d'aquesta. Preveu, a més, la construcció d'un nou ajuntament en la zona d'equipaments.
  
Aquesta qualificació deixava en situació de fora d'ordenació a l'actual edifici consistorial.
  
La modificació planteja l'eliminació d'aquest vial projectat, i restitueix l'immoble municipal dins de l'ordenació, a fi de possibilitar les reformes que siguen necessàries a l'edifici existent.
  
Es justifica l'eliminació d'aquest vial des del fet que amb la seua obertura s'alteraria l'estructura morfològica del teixit urbà del casc, i es considera que aquesta connexió tindria un marcatge caràcter de vianants, ja que per les escasses seccions dels carrers del nucli antic, els accessos a la zona d'eixamplament es realitzarien a través del vial de nova obertura que el separa d'aquest, i es mantén la connexió de vianants a través del passatge existent en l'edifici municipal.
  
Punt B
  
A través d'aquesta modificació es qualifiquen de dotacional públic i esportiu 5.676 metres quadrats de superfície, dels quals, 4.228 metres quadrats corresponen a sòl urbà qualificat per les normes de dotacional escolar i zones verdes, i els 1.448 metres quadrats restants es qualifiquen sobre sòl no urbanitzable comú. Es reordena la zona a través de la creació d'uns vials per a vianants i una àrea d'aparcaments públics, i es rectifica el traçat dels vials adjacents reduint la superfície edificable de tolerància industrial.
  
Tot això es realitza a fi d'agrupar els equipaments, millorar la qualitat ambiental i paisatgística a través de la nova ordenació i incentivar el procés d'edificació de les zones confrontants.
  
Aquesta modificació redueix la dotació escolar existent en 2.875 metres quadrats de superfície per a la seua destinació a uns altres usos públics. Així mateix, si bé es produeix una disminució quantitativa de les zones verdes, globalment s'incrementen els sòls dotacionals i es produeix una millora qualitativa a través de l'ordenació proposada que millora la relació dels distints equipaments públics.
  
Les Normes Subsidiàries de Planejament d'Atzeneta d'Albaida per a una població prevista de 1.591 habitants destinen 20.345 metres quadrats a zones verdes i espais lliures, per això és un municipi ben dotat d'aquestes (amb una proporció de 12,78 metres quadrats per habitant). De manera que la disminució mencionada no suposa una rebaixa tal que porte al coeficient indicat per davall del mínim contemplat en la Llei 6/1994, Reguladora de l'Activitat Urbanística (5.000 metres quadrats per cada 1.000 habitants, respecte de parcs públics de la xarxa primària o estructural de dotacions públiques). La pèrdua resulta d'escassa entitat (1.823 metres quadrats quedant en 18.712 metres quadrats les zones verdes previstes, cosa que suposa 11,76 metres quadrats/habitants) i és compensada per l'augment de 6.154 metres quadrats destinats a dotacions públiques i de 1.151 metres quadrats destinats a espais lliures públics i recorreguts per a vianants, cosa que s'estima suficient per a atendre les necessitats socials del municipi quant a llocs de recreament a l'aire lliure.
  
En aquest sentit, s'expressa el Consell Jurídic Consultiu en el seu dictamen, de 18 de setembre de 1997, en manifestar: "encara que es produeix una disminució quantitativa de les zones verdes, globalment s'incrementen els sòls dotacions i una millora auditiva a través de l'ordenació proposada que a la vegada millora la relació dels distints equipaments públics, com es raona en diversos informes que es troben en l'expedient, per això, en definitiva, existeix una coherència lògica i s'ha raonat convenientment l'opció elegida (STS de 5 de desembre de 1990), sense que la proporcionalitat dissenyada inicialment per les Normes de Planejament es trenque, ni es produïsca desmèrit de l'interés públic, de forma que tota la zona es converteix en un centre de dotacions públiques (escolar, jardí públic, poliesportiu), àmpliament raonat en la memòria justificativa, i s'al·lega fins a 10 fundades raons, la qual cosa impedeix una desviació injustificada dels criteris jurídics ni existisca arbitrarietat en l'actuació dels poders públics. Per això, es compleixen els requisits establits en l'article 2, apartat 3, de la ja citada Llei 4/1992, de 5 de juny, sobre Sòl no Urbanitzable, per a la seua reclassificació, encara que s'observa l'absència d'una referència explícita en el caràcter urgent i inajornable que també s'exigeix en aquesta norma, fins i tot amb reiteració, si bé és possible deduir implícitament tal fonamentació de diverses manifestacions contingudes en la memòria justificativa, recollides, almenys sintèticament, en els diversos informes que consten en els antecedents d'aquest dictamen.".
  
Finalment, cal destacar que el Consell Jurídic Consultiu, amb caràcter facultatiu, ha advertit la falta d'estudi i declaració d'impacte ambiental en l'expedient respecte dels 1.448 metres quadrats de sòl no urbanitzable comú que es destinen a dotació pública esportiva. No obstant això, convé aclarir que no s'efectua cap reclassificació de sòl, cosa que té cobertura legal a l'empara de l'article 11 de la Llei Reguladora de l'Activitat Urbanística, que autoritza "reserves de sòl dotacional al sòl no urbanitzable" sempre que siga convenient per al millor servei públic. En efecte, aquesta ampliació de l'ús i aprofitament permés en el medi rural no comporta la seua reclassificació com a sòl urbà o urbanitzable dels terrenys, que anteriorment tingueren la classificació de no urbanitzables, ja que el sòl continua estant classificat com a no urbanitzable o rústic. Per això, no resulta indispensable la declaració formal d'impacte ambiental prèvia, ja que la Llei Reguladora de l'Activitat Urbanística 6/1994 ha previst expressament en quins supòsits concrets un instrument d'ordenació necessita un estudi i, consegüent, declaració d'impacte ambiental. En concret, per al present cas, són d'aplicació els articles 28.1.D i 43.2, paràgraf segon.
  
Tercer
  
El conseller d'Obres Públiques, Urbanisme i Transports és competent per a l'aprovació definitiva d'aquest expedient, de conformitat amb l'article 38.3 de l'esmentada Llei Reguladora de l'Activitat Urbanística, en relació amb l'article 6 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals esmentats i concordants de general i pertinent aplicació, oït el Consell Jurídic Consultiu, resolc:
  
Informar favorablement la modificació número 5 de les Normes Subsidiàries de Planejament Municipal d'Atzeneta d'Albaida.
  
Aquesta resolució entrarà en vigor el mateix dia de la publicació en el Diari Oficial de la Generalitat Valenciana. Aquesta publicació n'excusa la notificació individualitzada.
  
Contra aquesta resolució, que posa fi a la via administrativa, s'hi podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia de la notificació o de la publicació d'aquesta.
  
Per a la interposició del mencionat recurs serà requisit imprescindible que, amb caràcter previ, el recurrent comunique a aquest òrgan la interposició del recurs, de conformitat amb els articles 57.2.f i 58 de la Llei Reguladora de la Jurisdicció Contenciosa Administrativa i amb l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Tot això sense perjudici que es puga exercitar qualsevol altre recurs que s'estime oportú.
  
València, 22 d'octubre de 1997.- El conseller d'Obres Públiques, Urbanisme i Transports: Luis Fernando Cartagena Travesedo.